भारतीय जहां जाते हैं मिनी इंडिया बना लेते हैं; वर्ल्ड ऑर्डर में भारत का खास रोल
Prime Minister Narendra Modi France Visit Latest News Update; Follow  India France Relations, Prime Minister Narendra Modi Updates On Dainik Bhaskar (दैनिक भास्कर) भारत दुनिया का सबसे बड़ा हथियार खरीदार है। वैसे तो रूस भारत का सबसे बड़ा डिफेंस पार्टनर है और भारत अपने सबसे ज्यादा हथियार रूस से खरीदता है
प्रधानमंत्री नरेंद्र मोदी ने फ्रांस दौरे के पहले दिन पेरिस में भारतीय समुदाय के लोगों को संबोधित किया। पेरिस के ला सीएन म्यूजिकले में प्रवासी भारतीयों को संबोधित करते हुए उन्होंने कहा- फ्रांस आना घर आने जैसा है। भारत के लोग जहां जाते हैं मिनी इंडिया बना लेते हैं।
इसके साथ ही उन्होंने कहा कि वर्ल्ड ऑर्डर में भारत खास रोल निभा रहा है। हर चुनौती से निपटने में भारत का अनुभव और प्रयास दुनिया के लिए मददगार साबित हो रहा है।
फ्रांस में PM मोदी के संबोधन की अहम बातें...
PM मोदी ने भारतीय प्रवासियों से कहा- यहां पर कुछ लोग 12 घंटे सफर करके आए हैं, इससे बड़ा प्यार क्या हो सकता है। इस बार मेरा फ्रांस आना और भी विशेष है कल फ्रांस का नेशनल डे है मैं यहां की जनता को इसकी बधाई देता हूं।
पीएम मोदी ने कहा- भारत इस समय G20 की अध्यक्षता कर रहा है। पहली बार किसी देश की अध्यक्षता में ऐसा हो रहा है कि उस देश के कोने-कोने में 200 से ज्यादा बैठकें हो रही हैं। पूरा G20 समूह भारत के सामर्थ्य को देख रहा है।
उन्होंने कहा- दोनों देशों के लोगों के बीच का कनेक्ट दोनों देशों के लोगों के बीच आपसी विश्वास, इस साझेदारी का सबसे मज़बूत आधार है। यहां नमस्ते फ्रांस फेस्टिवल होता है तो भारत में लोग बोन्सू इंडिया का आनंद उठाते हैं।
पीएम मोदी ने अपने भाषण में चंद्रयान का भी जिक्र किया। उन्होंने कहा- जब मैं आपसे बात कर रहा हूं तो भारत में चंद्रयान 3 की लॉन्चिंग के लिए रिवर्स काउंटिंग की गूंज सुनाई दे रही है। कुछ घंटों बाद भारत से ऐतिहासिक लॉन्च होने जा रहा है।
एफिल टावर पर UPI से पेमेंट
यूएन की एक रिपोर्ट में बताया गया है कि सिर्फ 10-15 साल के अंदर ही भारत ने लगभग 42 करोड़ देशवासियों को गरीबी रेखा से बाहर निकाला है। ये पूरे युरोप की आबादी से भी ज्यादा है, ये पूरे अमेरिका की आबादी से भी ज्यादा है।
पीएम मोदी ने कहा- भारत अगले 25 वर्षों में विकसित होने के लक्ष्य पर काम कर रहा है। आज हर इंटरनेशनल एजेंसी कह रही है भारत आगे बढ़ रहा है। भारत में निवेश का मौका है। भारत-भारत में UPI को लेकर करार की बात कही। उन्होंने कहा अब भारतीय एफिल टावर पर UPI से भुगतान कर पाएंगे। 
डेलीगेशन लेवल की बातचीत हुई...
इससे पहले पेरिस के जिस होटल में मोदी ठहरे हैं, उसके बाहर भारतीय मूल के लोगों ने भारत माता की जय के नारे लगाकर उनका स्वागत किया। इससे पहले शाम करीब 4 बजे फ्रांस की प्रधानमंत्री एलिजाबेथ बॉर्न ने मोदी को एयरपोर्ट पर रिसीव किया। यहां रेड कार्पेट बिछाकर उनका स्वागत किया गया। उन्हें गार्ड ऑफ ऑनर भी दिया गया।
इसके बाद मोदी ने सीनेट के चेयरमैन गेरार्ड लार्शर से मुलाकात की। सीनेट चेयरमैन के साथ मीटिंग के बाद भारत और फ्रांस के बीच डेलिगेशन लेवल की बातचीत हुई। इसमें भारत की तरफ से प्रधानमंत्री मोदी और फ्रांस की तरफ से PM एलिजाबेथ बोर्ने भी शामिल हुईं।
दूसरी तरफ, भारत ने मणिपुर हिंसा को लेकर यूरोपियन पार्लियामेंट के रिजोल्यूशन पर सख्त एतराज जाहिर करते हुए एक बयान भी जारी किया।
PM मोदी को फ्रांस के नेशनल डे यानी बैस्टिल डे पर बतौर चीफ गेस्ट इनवाइट किया गया है। दूसरी तरफ, डिफेंस काउंसिल ने इंडियन नेवी के लिए 26 राफेल-M लड़ाकू विमान खरीदने के प्रपोजल को मंजूरी दे दी है। इसके अलावा नेवी 3 स्कॉर्पीन क्लास सबमरीन भी खरीदेगी।
मणिपुर हिंसा पर EU को भारत का जवाब
मणिपुर हिंसा को लेकर यूरोपियन पार्लियामेंट में चर्चा को लेकर भारत ने सख्त रुख अपनाया है। विदेश मंत्रालय के प्रवक्ता अरिंदम बागची ने इस बारे में बयान जारी किया। कहा- यूरोपियन पार्लियामेंट में मणिपुर मामले पर चर्चा और एक रिजोल्यूशन एडॉप्ट किया गया है। यह कदम सीधे तौर पर भारत के अंदरूनी मामलों में दखलंदाजी है। हम इसे कोलोनियल माइंडसेट (गुलामी या औपनिवेशिक मानसिकता) मानते हैं। भारत ज्यूडिशियरी समेत हर स्तर पर मणिपुर के हालात को संभाल रहा है। वहां अमन और भाईचारा कायम रखने की कोशिशें जारी हैं। हमारी यूरोपियन यूनियन को सलाह है कि वो अपना वक्त अपने अंदरूनी मामलों को बेहतर बनाने में खर्च करे।
भारत-फ्रांस की स्ट्रैटजिक पार्टनरशिप के 25 साल पूरे
PM मोदी का ये दौरा ऐसे वक्त पर हो रहा है, जब भारत-फ्रांस की स्ट्रैटजिक पार्टनरशिप को 25 साल पूरे हो गए हैं। मोदी से पहले 2009 में मनमोहन सिंह भारत के पहले ऐसे प्रधानमंत्री बने थे, जिन्हें बैस्टिल डे में चीफ गेस्ट के तौर पर न्योता मिला था।
राष्ट्रपति मैक्रों होस्ट करेंगे प्राइवेट डिनर
फ्रांस के राष्ट्रपति इमैनुएल मैक्रों मोदी के लिए अपने ऑफिशियल हाउस एलसी पैलेस में प्राइवेट डिनर होस्ट करेंगे। इस दौरान दोनों नेताओं के बीच द्विपक्षीय बातचीत भी होगी।
INS विक्रांत को मिलेंगे 26 राफेल लड़ाकू विमान, 3 स्कॉर्पीन क्लास पनडुब्बी डील संभव
डिफेंस सेक्टर के लिहाज से PM मोदी की इस यात्रा को बेहद खास माना जा रहा है। इस दौरान भारत और फ्रांस के बीच राफेल M लड़ाकू विमान को लेकर डील होने की संभावना है। भारत अपनी नौसेना के लिए फ्रांस से 26 राफेल-M यानी मैरीटाइम लड़ाकू विमान खरीदने जा रहा है। ये विमान 5.5 अरब डॉलर (45 हजार करोड़ रुपए) में मिलेंगे। इसके साथ ही 3 स्कॉर्पीन क्लास की पनडुब्बी की डील भी हो सकती है।
ये राफेल का समुद्री वर्जन होगा, जो INS विक्रांत और विक्रमादित्य के लिए आ रहा है। इसके लिए INS विक्रांत के समुद्री परीक्षण भी शुरू हो चुके हैं। उसके डैक से फाइटर ऑपरेशन परखे जाने बाकी हैं। सौदे पर मुहर लगने के कम से कम एक साल तक तकनीकी और लागत संबंधी औपचारिकताएं पूरी होंगी।
एक्सपर्ट का कहना है कि नौसेना के लिए रफाल इसलिए भी उपयुक्त है, क्योंकि वायुसेना रफाल के रखरखाव से जुड़ा इन्फ्रास्ट्रक्चर तैयार कर चुकी है। रफाल एम की पहली खेप आने में 3 साल लग सकते हैं। वायु सेना के लिए 36 रफाल का सौदा 2016 में हुआ था और डिलीवरी पूरी होने में 7 साल लग गए थे।
रूस से हथियारों की खरीद आधी, फ्रांस से 10 गुना बढ़ी
भारत दुनिया का सबसे बड़ा हथियार खरीदार है। वैसे तो रूस भारत का सबसे बड़ा डिफेंस पार्टनर है और भारत अपने सबसे ज्यादा हथियार रूस से खरीदता है, लेकिन पिछले कुछ वर्षों के दौरान भारत ने फ्रांस से जमकर हथियार खरीदे हैं।
स्टॉकहोम इंटरनेशनल पीस रिसर्च इंस्टीट्यूट यानी SIPRI की रिपोर्ट के मुताबिक, 2017-2021 के दौरान रूस के बाद फ्रांस भारत का दूसरा सबसे बड़ा हथियार सप्लायर रहा। 2016-2020 के दौरान भारत की फ्रांस से हथियारों की खरीद में 709% की बढ़ोतरी हुई। इस रिपोर्ट के अनुसार, 2017-2021 के दौरान भारत की रूस से हथियार सप्लाई में 47% तक की गिरावट आई, जबकि इस दौरान भारत की फ्रांस से हथियार खरीद में 10 गुना बढ़ोतरी हुई।
फाइनेंशियल ईयर 2021-22 के मुतबिक भारत फ्रांस से 17.65 हजार करोड़ रुपए में एयरक्राफ्ट, स्पेसक्राफ्ट और इनके पार्ट्स को इम्पोर्ट करता है। इसके अलावा हम 6 हजार करोड़ में परमाणु रिएक्टर, बॉयलर, मशीनरी और कई मेकिनिकल अप्लायंस के साथ इनके पार्ट्स को भी फ्रांस से इम्पोर्ट करते हैं।
17वीं सदी में शुरू हुए भारत-फ्रांस ट्रेड रिलेशंस​​​​​​
​भारत और फ्रांस के बीच 17वीं सदी से ट्रेड रिलेशंस हैं। दोनों देशों में 10.7 अरब यूरो (97 हजार करोड़) का बाइलैट्रल ट्रेड है। भारत में 1 हजार से ज्यादा फ्रेंच कंपनियों का कुल कारोबार 20 अरब अमेरिकी डॉलर (164 हजार करोड़) है। इसके अलावा, 210 भारतीय कंपनियां 1 बिलियन यूरो के निवेश स्टॉक के साथ फ्रांस में काम कर रही हैं।
फ्रांस भारत में निवेश करने वाला 11वां सबसे बड़ा देश है। अप्रैल 2000 से सितंबर 2022 के बीच फ्रांस का भारत में 10,389 मिलियन अमेरिकी डॉलर (85.6 करोड़ रुपए) का FDI स्टॉक था।
फ्रांस में 2025 तक 20 हजार भारतीय छात्रों को बुलाने का लक्ष्य
पढ़ाई के लिहाज से भी यूरोप जाने वाले भारतीय छात्रों के लिए फ्रांस बड़ा डेस्टिनेशन बनने जा रहा है। फ्रांस ने 2025 तक हर साल 20 हजार भारतीय छात्रों को अपने यहां पढ़ाई के लिए आमंत्रित करने का लक्ष्य निर्धारित किया है। फ्रांस के विदेश मंत्री कैथरीन कोलोन्ना ने बताया कि कोरोनाकाल के दौरान फ्रांस आने वाले भारतीय छात्रों की संख्या में कमी आई थी।
फ्रांस में 2021-22 के सत्र के दौरान भारतीय छात्रों की संख्या 6 हजार थी। फ्रांस की सरकार ने भारत के 12 शहरों में ‘कैंपस फ्रांस’ के जरिए काउंसलिंग को बढ़ाया है। भारत से फ्रांस जाने वाले 70% भारतीय छात्र मैनेजमेंट की पढ़ाई के लिए जाते हैं। दूसरे नंबर पर लगभग 11% स्टूडेंट्स इंजीनियरिंग की पढ़ाई करते हैं। शेष 19% ह्यूमैनिटीज, फैशन डिजाइनिंग और टूरिज्म कोर्स के लिए जाते हैं।
अब तक 5 बार फ्रांस गए PM मोदी
इससे पहले PM मोदी अब तक 5 बार फ्रांस जा चुके हैं। उनका पहला दौरा 9-12 अप्रैल 2015 में हुआ था, जो एक ऑफिशियल विजिट थी। इसके बाद 1 दिसंबर 2015 को PM मोदी पेरिस में विश्व जलवायु परिवर्तन सम्मेलन में हिस्सा लेने पहुंचे थे। तीसरी बार 2-3 जून 2017 को भी PM फ्रांस पहुंचे थे, जहां उनकी राष्ट्रपति मैक्रों से पहली मुलाकात हुई थी।
इसके बाद 22-23 अगस्त, 2019 को भी PM मोदी ऑफिशियल टूर के तहत फ्रांस गए थे। 4 मई 2022 को PM मोदी ने फ्रांस का अपना पांचवां दौरा किया था।